Κόζι Πάουελ

Τα πρώτα χρόνια

Ο Κόζι Πάουελ γεννήθηκε στις 29 Δεκεμβρίου 1947 στο Γκλάουσεστερσαϊρ της Αγγλίας. Ξεκίνησε να παίζει τύμπανα σε ηλικία δώδεκα ετών για τη μπάντα του σχολείου του. Το πρώτο του συγκρότημα λεγόταν The Corals και στα δεκαπέντε του υιοθέτησε το όνομα Cozy από τον ντράμερ της τζαζ μουσικής, Cozy Cole.
Στα μέσα της δεκαετίας του 1960 εντάχθηκε στους Sorcerers, με τους οποίους περιόδευσε στη Γερμανία ενώ το 1968 επέστρεψαν στην Αγγλία και μετονομάστηκαν σε Youngblood. Ταυτόχρονα, σχημάτισε τους Bertha με τους Ντένις και Ντέηβ Μπολ των Sorcerers. Στα τέλη Αυγούστου του 1970, εμφανίστηκε στο φεστιβάλ του "Isle of Wight" με τον Τόνι Τζο Γουάιτ.

Τζεφ Μπεκ, Bedlam και σόλο

Την άνοιξη του 1970, ανέλαβε τη θέση του ντράμερ στο συγκρότημα του Τζεφ Μπεκ για να ηχογραφήσουν το 1971 το "Rough and Ready" (# 46 στις Ηνωμένες Πολιτείες) και την να κυκλοφορήσουν την επόμενη χρονιά το "Jeff Beck Group" (# 19). Μετά την τελευταία αυτή κυκλοφορία, το συγκρότημα διαλύθηκε.
Στα τέλη του 1972, σχημάτισε τους Bedlam μαζί με τον τραγουδιστή Φρανκ Αιέλο και τους αδερφούς Ντένις και Ντέηβ Μπολ, κυκλοφορώντας μαζί τους τον ομώνυμο δίσκο, το 1973.
Ο Πάουελ αποχώρησε από τους Bedlam ηχογραφώντας δύο σινγκλ με το προσωπικό του σχήμα, με το "Dance with the Devil" να ανεβαίνει στο # 3 των βρετανικών τσαρτ και το # 49 των αντίστοιχων αμερικανικών και το "Man in Black" να φτάνει στο # 18 στη Μεγάλη Βρετανία. Τον Απρίλιο του 1974, σχημάτισε τους Cozy Powell's Hammer, με τον Μπέρνι Μάρσντεν στην κιθάρα, τον Ντον Έρεϊ στα πλήκτρα, τον Κλάιβ Τσέημεν στο μπάσο και τον Φρανκ Αϊέλο στα φωνητικά, κυκλοφορώντας την επιτυχία "Na Na Na".

Rainbow

Το 1975, έγινε μέλος των Rainbow του Ρίτσι Μπλάκμορ ηχογραφώντας τον ιδιαίτερα επιτυχημένο, χρυσό δίσκο "Rainbow Rising" και περιοδεύοντας σε παγκόσμια κλίμακα. Οι συναυλίες στη Γερμανία ηχογραφήθηκαν και την επόμενη χρονιά κυκλοφόρησε το ζωντανό άλμπουμ "Rainbow On Stage", το πρώτο Top-10 άλμπουμ των Rainbow στην πατρίδα τους. Το 1978, ηχογράφησαν το "Long Live Rock 'n Roll", το οποίο περιείχε την ομώνυμη επιτυχία και τον "LA Connection". Το 1979, ο Πάουελ ηχογράφησε τον τελευταίο του δίσκο με τους Rainbow, το "Down to Earth", με το μικρόφωνο να αναλαμβάνει ο Γκράχαμ Μπονέτ στη θέση του Ρόνι Τζέιμς Ντίο. Η τελευταία του συναυλία του με τους Rainbow ήταν στην εμφάνιση του συγκροτήματος ως πρώτο όνομα στο φεστιβάλ "Monsters of Rock", στο Ντόνινγκτον της Αγγλίας.

Μετά τους Rainbow

Το 1981, ηχογράφησε με τον Γκράχαμ Μπονέτ το δίσκο "Line Up", ο οποίος περιείχε την επιτυχία "Night Games". Στη συνέχεια εντάχθηκε στους Michael Schenker Group ηχογραφώντας τα άλμπουμ "M.S.G." και "One Night at Budokan" ενώ το 1982 αντικατέστησε τον Ίαν Πέις στους Whitesnake, με τους οποίους κυκλοφόρησε το "Slide it in" το 1984. Το 1985 ηχογράφησε το πρώτο άλμπουμ των Phenomena και την επόμενη χρονιά εντάχθηκε στους ELP, οι οποίοι μετονομάστηκαν σε Emerson, Lake & Powell, κυκλοφορώντας τον ομώνυμο δίσκο (# 23 στις Ηνωμένες Πολιτείες).
Το 1987, σχημάτισε τους Forcefield, ενώ δύο χρόνια αργότερα έπαιξε με τον Γκάρι Μουρ στο δίσκο "After the War". Στα τέλη του 1988 ο Πάουελ εντάχθηκε στους Black Sabbath, ηχογραφώντας τα άλμπουμ "Headless Cross" και "TYR". Το 1992 ξανασχημάτισε το προσωπικό του συγκρότημα και συνεργάστηκε με τον Μπράιαν Μέι για το προσωπικό του άλμπουμ, "Back to the Light", ενώ περιόδευσαν μαζί ανοίγοντας συναυλίες των Guns N' Roses.
Το 1995, κυκλοφόρησε το δίσκο "Forbidden" με τους Black Sabbath και το 1997 το "Facing the Animal" με τον Yngwie Malmsteen.

Θάνατος

Ο Πάουελ σκοτώθηκε σε αυτοκινητιστικό δυστύχημα, στις 5 Απριλίου 1998, καθώς οδηγούσε με ταχύτητα 167 χιλιομέτρων την ώρα στον αυτοκινητόδρομο του Μπρίστολ, ενώ βρισκόταν υπό την επήρεια αλκοόλ.